Solana (πλατφόρμα κρυπτονομισμάτων)

Το Solana (Σολανα) είναι ανοιχτού κώδικα πλατφόρμα blockchain με λειτουργικότητα έξυπνων συμβολαίων. Το εγγενές κρυπτονόμισμα της αλυσίδας του Solana είναι το SOL. Το Solana ισχυρίζεται ότι προσφέρει ταχύτερους χρόνους συναλλαγών και χαμηλότερο κόστος από τον κύριο ανταγωνιστή του, το Ethereum. Μετά το Ethereum είναι η δεύτερη μεγαλύτερη σε αριθμό χρηστών και όγκο συναλλαγών αλυσίδα για μη εναλλάξιμα κρυπτοπαραστατικά (Αγγλικά: Non Fungible Tokens - NFTs).

 Ιστορία 
Το Solana προτάθηκε σε μια "λευκή βίβλο" (Αγγλικά: whitepaper) του Anatoly Yakovenko που δημοσιεύτηκε τον Νοέμβριο του 2017. Αυτό το έγγραφο περιέγραφε μια τεχνική που ονομάζεται «απόδειξη της ιστορίας» (Αγγλικά: proof of history), την οποία ο Yakovenko ισχυρίστηκε ότι θα ήταν σημαντικά ταχύτερη από αυτές των ήδη υπαρχόντων έως τότε blockchain. Το blockchain σχεδιάστηκε για την υποστήριξη έξυπνων συμβολαίων και αποκεντρωμένων εφαρμογών, αν και η υψηλή ταυτόχρονη δραστηριότητα προκάλεσε κατά καιρούς διακοπές λειτουργίας του δικτύου.

Τον Ιούνιο του 2021, η Solana Labs συγκέντρωσε 314 εκατομμύρια δολάρια μέσω πώλησης του εγγενούς κρυπτονομίσματος SOL σε επενδυτικά κεφάλαια. Κατά τη διάρκεια του 2021, η κεφαλαιοποίηση του Solana αυξήθηκε ραγδαία, εν μέρει λόγω του αυξημένου ενδιαφέροντος για τα NFT.

Το 2022, το έργο αντιμετώπισε νομικές και τεχνικές προκλήσεις, συμπεριλαμβανομένης ομαδικής αγωγής κατά της Solana Labs. Την ίδια χρονιά σημειώθηκαν περιστατικά παραβίασης ψηφιακών πορτοφολιών που συνδέονταν με το δίκτυο Solana.

Η κατάρρευση του χρηματιστηρίου FTX τον Νοέμβριο του 2022 είχε σημαντικό αρνητικό αντίκτυπο στην αξία του SOL και στην κεφαλαιοποίηση του δικτύου.

Από το 2023, το Solana παρουσίασε μερική ανάκαμψη της αγοραίας του αξίας, ακολουθώντας τη γενικότερη άνοδο της αγοράς κρυπτονομισμάτων.

Το 2024, το SOL επανεντάχθηκε στην πλατφόρμα Robinhood στις Ηνωμένες Πολιτείες, μετά από προηγούμενο αποχαρακτηρισμό του από την πλατφόρμα.

Τον Ιανουάριο του 2025, η τιμή του SOL κατέγραψε νέο ιστορικό υψηλό.

 Τεχνικά Χαρακτηριστικά 
Οι συναλλαγές στην πλατφόρμα κρυπτονομισμάτων του Solana εκτυλίσσονται σε block time των 400ms. Block time είναι το μέτρο του χρόνου που χρειάζονται οι εξορύκτες ή οι επικυρωτές σε ένα δίκτυο για να επαληθεύσουν τις συναλλαγές σε ένα μπλοκ.Το περιβάλλον εκτέλεσης των έξυπνων συμβολαίων του Solana βασίζεται στο eBPF, το οποίο επιτρέπει τη χρήση των γλωσσών προγραμματισμού Rust, C και C++. H συνολικά διαθέσιμη ποσότητα σε κυκλοφορία στην αγορά είναι 334,692,958.77 SOL, και η συνολική κεφαλαιοποίηση αγοράς αυτών ανέρχεται στα $42 δισεκατομμύρια (Μάιος 2022).

 Ανάπτυξη 
Παρότι η ιδέα και οι αρχικές εργασίες για την πλατφόρμα του Solana ξεκίνησαν το 2017, το κρυπτονόμισμα ξεκίνησε επίσημα τον Μάρτιο του 2020 από το Ίδρυμα Solana με έδρα τη Γενεύη της Ελβετίας. Στις 14 Σεπτεμβρίου του 2021, η πλατφόρμα βγήκε εκτός σύνδεσης μετά από ένα κύμα συναλλαγών το οποίο προκάλεσε τη διακοπή του δικτύου, αλλά επανήλθε σε λειτουργία την επόμενη μέρα.

Επάνω στο δίκτυο του Solana στα τέλη του 2023 δημιουργήθηκε ένα μεγάλο κύμα δημιουργίας νέων crypto tokens, δείχνοντας ένα κύμα μετανάστευσης από το δίκτυο του Ethereum, στο οποίο αυτά κυριαρχούσαν στους προηγούμενους κύκλους. Το χαμηλό κόστος συναλλαγών σε συνδυασμό με υψηλές ταχύτητες ευνόησαν την ανάπτυξη αρκετών νέων tokens. Μερικά από αυτά είναι το Samoyedcoin (SAMO), που υπήρξε το πρώτο από τα λεγόμενα memecoins που δημιουργήθηκε επάνω στο Solana, το Bonkcoin (BONK), που γνώρισε αρκετή επιτυχία το 2023, και πολλά άλλα που δημιουργούνται συνεχώς σε καθημερινό σχεδόν επίπεδο και ανταλλάσσονται σε δεκάδες ανταλλακτήρια CEX και DEX.

 Παραπομπές 

Κατηγορία:Κρυπτονομίσματα